《元夕梦凤城何旦符》
明代·何转书

忆昔潇湘回，逢君凤城北。阖门尽簪组，从龙各效职。

纨裤越关河，星坛谈社稷。元夕叨连骑，千金买一刻。

赠我紫罗衾，文锦鸳鸯织。时不解欢娱，气热长唧唧。

岂期天步艰，颠覆生叵测。我从三岛行，君亦六月息。

岁月多拙为，九年不报德。岌岌寡情意，心为世所克。

丁兹大殃咎，百口半死贼。国破家与亡，甘心久不惑。

独哭诸先茔，尽没狐狸棘。灯烛夜绵绵，风木魂恻恻。

辕门鼓角哀，朔气冻云黑。一夕两梦君，频见好颜色。

髣髴旧书床，殷勤为作食。倏尔同御风，并假青鸟翼。

蹋足过沧溟，几为蛟龙得。醒来汗在衣，残焰空四壁。

起立细寻思，始知梦所历。含毫纪短词，哽咽泪沾臆。

兄弟天一涯，妻孥寓殊域。构草临西湖，石田漫耕植。

叹此梦中身，妒彼沙边鶒。去日不可追，来日渐相逼。

指顾又秋风，使我目先拭。寒燠近不时，加餐当努力。

作者简介：何转书，字书子，号乙上。香山（今中山市）人。明思宗崇祯诸生。日寅孙。长于史。著有《鹅湖草》。事见清何天衢《榄溪何氏诗徵》卷一。